**KUNSTHØGSKOLEN I OSLO
DOKTORGRADSPROGRAMMET**

**Retningslinjer for midtveisevaluering (oppdatert 20200811)**

# **Introduksjon**

Midtveisevaluering er et viktig pedagogisk tiltak i gjennomføringen av doktorgradsprosjektet. Kandidaten får mulighet for å oppsummere arbeidet som er gjort så langt, konkretisere planene for videre prosess frem mot ferdigstilling av doktorgradsresultatet og sluttbedømming, og får tenkt gjennom helheten i prosjektet i dialog med en ekstern opponent som ser prosjektet «med friske øyne».

Midtveisevaluering gir kandidat og veiledere innspill til det videre arbeidet. Dersom det avdekkes vesentlige svakheter ved doktorgradsarbeidet, skal det iverksettes tiltak for å korrigere situasjonen. Dette kan være tiltak som stipendiat og veileder ser behov for å følge opp, men det kan også omfatte tiltak og tilrettelegging fra avdeling og institusjon.

Midtveisevaluering bidrar også til deling av kunstnerisk utviklingsarbeid ved institusjonen.

# **Formål**

Formålet med midtveisevaluering er at kandidaten presenterer sitt prosjekt og diskuterer det med opponent og andre kollegaer innen feltet. Midtveisevalueringen skal hjelpe stipendiaten å sammenfatte det pågående arbeidet, utvikle former for visning og diskusjon, og utvikle refleksjon og formidling av prosjektet i forhold til forskningskonteksten. Midtveisevaluering skal hjelpe kandidat og veiledere til å konkretisere det videre arbeidet med doktorgradsprosjektet frem mot sluttbedømming.

Alle veiledere er normalt tilstede ved midtveisevaluering.

# **Tid og sted**

Midtveisevaluering av doktorgradsprosjektet finner normalt sted i tredje eller fjerde semester.

Midtveisevaluering skal skje i studiesemesteret. Stipendiat og veiledere diskuterer fortløpende når det er hensiktsmessig å gjennomføre midtveisevaluering i forhold til planlagt opplegg for evalueringen. Tidspunkt fastsettes i diskusjon med dekan.

Midtveisevalueringen skal normalt finne sted innenfor ordinær arbeidstid, dvs. hverdag på dagtid. Normalt finner midtveisevaluering sted ved Kunsthøgskolen i Oslo, men midtveisevaluering kan også legges til andre steder dersom stipendiat, hovedveileder og dekan finner det hensiktsmessig.

# **Midtsveisevalueringens utforming**

Rammene for midtveisevaluering planlegges i dialog mellom kandidat og veileder basert på eget prosjekt. Kandidaten kan velge hvordan det kunstneriske doktorgradsprosjektet fremlegges. Det oppmuntres til møte med kunstnerisk praksis, prosesser og resultater, og at det også gis eksempler fra arbeid med refleksjon. Presentasjonen skal ha et format som gir rom for kritisk undersøkelse og diskusjon av prosjektet.

Utforming og plan bestemmes i dialog mellom kandidat, veiledere og dekan. Midtveisevalueringen skal minst inneholde:

* Kandidatens presentasjon av prosjektet
* Drøfting av prosjektet med en opponent som leder en kritisk diskusjon med kandidaten ved å stille spørsmål til kandidatens prosjekt (minimum 45 min). Diskusjonen er basert på materialet opponenten har fått tilgang til i forkant samt kandidatens presentasjon.
* En åpen diskusjon av prosjektet (minimum 30 min.), hvor kandidaten svarer på spørsmål fra publikum.

Tidsplanen kan variere noe, men som et utgangspunkt forventes evalueringen å vare ca. 2-3 timer.

# **Tilgjengeliggjøring av materiale**

Sammenheng mellom materiale som opponent får tilgang til i forkant og presentasjonen som kandidaten gir i midtveisevalueringen kan variere. Som minimum bør opponenten i forkant ha tilgang til:

* Tidsplan og program for hvordan midtveisevalueringen er tenkt gjennomført
* Prosjektbeskrivelse
* Annet materiale (ferdigstilt eller work-in-progress) fra doktorgradsprosjektet. Dette materialet skal normalt omfatte både dokumentasjon av kunstnerisk praksis og eksempler på hvordan det arbeides med refleksjon i prosjektet som gjør det mulig for andre å ta del i den arbeidsmåten og innsikten som det kunstneriske utviklingsarbeidet genererer.

Dersom det presenteres mye kunstnerisk materiale i midtveisevalueringen, må det settes av tid til at opponent kan studere dette i forkant (senest 2 uker før midtveisevalueringen). Materialet bør også gjøres tilgjengelig for andre stipendiater og kollegaer. Materialet kan enten være tilgjengelig for nedlasting eller det kan informeres om at interesserte kan kontakte kandidat for å få tilgang til materialet.

# **Moderator**

Seminaret ledes av en moderator som ønsker velkommen, introduserer seminardeltagerne til opplegget, holder tiden og modererer diskusjonen. Som regel er hovedveileder moderator.

# **Opponent**

Det skal være en ekstern opponent. Opponenten skal ha kunstnerisk kompetanse på minst førsteamanuensisnivå, eller utvilsomt tilsvarende kompetanse, innen relevant fagfelt. Opponent oppnevnes av dekan etter forslag fra hovedveileder. Det er hovedveileders ansvar å i god tid kontakte og forespørre opponent.

Opponenten skal sette seg grundig inn i doktorgradsprosjektet, og føre en kritisk og konstruktiv diskusjon med kandidaten. Hensikten med samtalen er å hjelpe kandidaten med å artikulere, tydeliggjøre og utvikle sitt doktorgradsprosjekt.

I tillegg til materiale fra kandidaten får opponenten tilgang til disse retningslinjene og forskrift og studieplan for doktorgradsprogrammet. Det er opponentens oppgave å være oppmerksom på om doktorgradsprosjektet har en slik utvikling at det vil kunne lede frem til godkjent sluttbedømming. Dersom så ikke er tilfelle, bør opponenten adressere det, enten i evalueringen eller i den etterfølgende rapporten.

# **Dokumentasjon**

Kandidat og veileder har ansvar for å planlegge hvordan midtveisevalueringen dokumenteres for bruk i det videre arbeidet med doktorgradsprosjektet.

Om dokumentasjonen skal brukes videre i doktorgradsarbeidet må publikum informeres om dette (skriftlig i informasjon om arrangementet på Kunsthøgskolens webside og muntlig oppstart av evalueringen), og den enkelte skal ha mulighet for å velge å ikke filmes eller forekomme i video- og lydopptak.

# **Økonomi**

Produksjonsutgifter og utgifter til dokumentasjon dekkes fra kandidatens prosjektbudsjett.

Reiser for opponent og veileder dekkes fra egen post i doktorgradsbudsjettet, og belastes ikke kandidatens produksjonsbudsjett. Avdeling oppmuntres til å også bruke tilreisende opponent og veiledere i annen undervisnings- eller forskningsaktivitet i for- eller etterkant av midtveisevaluering der det er aktuelt.

# **Oppfølgende møte**

Etter midtveisevalueringen bør kandidat, veiledere og opponent møtes for en oppfølgende samtale. Her drøftes også hvordan prosjektet står i forhold til målene for sluttbedømming, og om det er særlige forhold som kandidat og veiledere bør være oppmerksom på i fortsettelsen.

**Evalueringsrapport**

Umiddelbart etter midtveisevaluering skriver opponent en kort evalueringsrapport. Dersom evalueringsgruppen rapporterer om vesentlige svakheter ved doktorgradsarbeidet, skal dekan iverksette tiltak for å korrigere situasjonen.